Document ID: 32012R0836

KOMISSION ASETUS (EU) N:o 836/2012,
annettu 18 päivänä syyskuuta 2012,
kemikaalien rekisteröinnistä, arvioinnista, lupamenettelyistä ja rajoituksista annetun Euroopan parlamentin ja neuvoston asetuksen (EY) N:o 1907/2006 (REACH) liitteen XVII muuttamisesta lyijyn osalta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon kemikaalien rekisteröinnistä, arvioinnista, lupamenettelyistä ja rajoituksista (REACH), Euroopan kemikaaliviraston perustamisesta, direktiivin 1999/45/EY muuttamisesta sekä neuvoston asetuksen (ETY) N:o 793/93, komission asetuksen (EY) N:o 1488/94, neuvoston direktiivin 76/769/ETY ja komission direktiivien 91/155/ETY, 93/67/ETY, 93/105/EY ja 2000/21/EY kumoamisesta 18 päivänä joulukuuta 2006 annetun Euroopan parlamentin ja neuvoston asetuksen (EY) N:o 1907/2006 (1) ja erityisesti sen 68 artiklan 1 kohdan,
sekä katsoo seuraavaa:
(1)
Asetuksessa (EY) N:o 1907/2006 säädetään, että jos jäsenvaltio katsoo, että aineen valmistus, markkinoille saattaminen tai käyttö sellaisenaan, seoksessa tai esineessä aiheuttaa ihmisten terveydelle tai ympäristölle riskin, joka ei ole riittävän hyvin hallinnassa ja johon on puututtava, se ilmoittaa asiasta Euroopan kemikaalivirastolle, jäljempänä ’kemikaalivirasto’, ja valmistelee asiaa koskevan asiakirja-aineiston.
(2)
Ranska toimitti 15 päivänä huhtikuuta 2010 kemikaalivirastolle asetuksen (EY) N:o 1907/2006 69 artiklan 4 kohdan mukaisen asiakirja-aineiston kyseisen asetuksen 69-73 artiklassa säädetyn rajoitusmenettelyn aloittamiseksi. Asiakirja-aineistossa osoitetaan, että koska etenkin alle 36 kuukautta vanhoilla lapsilla on tapana viedä suuhunsa esineitä, he saattavat altistua toistuvasti koruista vapautuvalle lyijylle. Tällainen toistuva altistuminen lyijylle voi johtaa vakaviin ja pysyviin neurobehavioraalisiin ja neurologisen kehityksen häiriöihin, joille lapset ovat erityisen alttiita, kun otetaan huomioon, että heidän keskushermostonsa jatkaa vielä kehitystään. Asiakirja-aineistossa osoitetaan, että nykyisiä toimenpiteitä pidemmälle menevät unionin laajuiset toimet ovat tarpeen, jotta vältetään mahdollisimman tehokkaasti altistuminen korujen sisältämälle lyijylle ja lyijy-yhdisteille. Näin ollen asiakirja-aineistossa ehdotetaan kiellettäväksi lyijyn ja lyijy-yhdisteiden markkinoille saattaminen ja käyttö koruissa, jos lyijyn migraationopeus on suurempi kuin 0,09 μg/cm2/h.
(3)
Riskinarviointikomitea katsoi 10 päivänä maaliskuuta 2011 antamassaan lausunnossa, että soveltuvin unionin laajuinen toimenpide, jolla osoitettuja riskejä voidaan tehokkaasti pienentää, on kieltää lyijyn ja lyijy-yhdisteiden markkinoille saattaminen ja niiden käyttö korujen metalliosissa ja muissa kuin metalliosissa, jos yksittäisen osan lyijypitoisuus on vähintään 0,05 painoprosenttia, ellei pystytä osoittamaan, että vapautuvan lyijyn migraationopeus ei ole suurempi kuin 0,05 μg/cm2/h (0,05 μg/g/h).
(4)
Sosioekonomisesta analyysista vastaava komitea tarkasteli 15 päivänä syyskuuta 2011 antamassaan lausunnossa lyijyn ja lyijy-yhdisteiden markkinoille saattamisen kieltämistä ja käytön kieltämistä koruissa, jos korun jonkin osan lyijypitoisuus on vähintään 0,05 painoprosenttia. Se piti toimenpidettä soveltuvimpana unionin laajuisena toimenpiteenä, jolla osoitettuihin riskeihin voidaan puuttua niin, että sosioekonomiset hyödyt ja kustannukset ovat suhteessa toisiinsa. Koska nykyisin ei ole saatavilla migraatiotestimenetelmää, joka olosuhteiltaan vastaa esineiden suuhun joutumista, sosioekonomisesta analyysista vastaava komitea katsoi, että rajoituksen olisi perustuttava korujen minkä tahansa yksittäisen osan lyijypitoisuuteen eikä kyseisistä tavaroista vapautuvan lyijyn migraationopeuteen. Lisäksi sosioekonomisesta analyysista vastaava komitea suositteli poikkeusten myöntämistä kristallilasin, lasimaisten emalien, ranne- ja taskukellojen sisällä olevien koneiston osien sekä ei-synteettisten tai rekonstruoitujen jalo- ja puolijalokivien osalta.
(5)
Kemikaalivirasto toimitti 23 päivänä syyskuuta 2011 komissiolle riskinarviointikomitean ja sosioekonomisesta analyysista vastaavan komitean lausunnot.
(6)
Koska käytettävissä ei ole tietoa lyijyn vapautumisesta suuhun joutuneista esineistä ja koska lyijyn kaikille käyttötarkoituksille kristallilasissa ja lasimaisissa emaleissa ei ole käyttökelpoisia vaihtoehtoja, käsillä olevaa toimenpidettä ei sovelleta kristallilasiin ja lasimaisiin emaleihin. Lisäksi sosioekonomisesta analyysista vastaava komitea suositteli poikkeuksen myöntämistä kristallilasiluokille 1 ja 2 (täyskristalli, ”full lead crystal” ja lyijykristalli, ”lead crystal”), sellaisena kuin ne on määritelty kristallilasia koskevan jäsenvaltioiden lainsäädännön lähentämisestä 15 päivänä joulukuuta 1969 annetun neuvoston direktiivin 69/493/ETY (2) liitteessä I. Myös kristallilasiluokille 3 ja 4 (kristallilasi, ”crystal glass”, ja kristalliini, ”crystallin”), sellaisena kuin ne on määritelty kyseisessä direktiivissä, olisi myönnettävä poikkeus rajoituksesta, jotta varmistetaan johdonmukaisuus sen poikkeuksen kanssa, josta säädetään tiettyjen vaarallisten aineiden käytön rajoittamisesta sähkö- ja elektroniikkalaitteissa 27 päivänä tammikuuta 2003 annetun Euroopan parlamentin ja neuvoston direktiivin 2002/95/EY (3) liitteessä, sellaisena kuin se on muutettuna komission päätöksellä 2010/571/EU (4), koska kyseisillä luokilla on pienempi lyijypitoisuus kuin luokilla 1 ja 2.
(7)
Myös lyijyä luonnollisena osana sisältäville ei-synteettisille tai rekonstruoiduille jalo- ja puolijalokiville olisi myönnettävä poikkeus samoista syistä kuin kristallislasin ja lasimaisten emalien kohdalla.
(8)
Ranne- ja taskukellojen sisällä kuluttajien ulottumattomissa oleville koneiston osille olisi myönnettävä poikkeus, koska altistumista lyijylle näistä rakenneosista ei tapahdu.
(9)
Käytettyjen ja antiikkikorujen markkinoille saattamista koskevalla rajoituksella olisi merkittävät sosioekonomiset vaikutukset, koska tällaiset tavarat menettäisivät markkina-arvonsa unionissa ja rajoituksen täytäntöönpanoa olisi vaikea valvoa. Näin ollen rajoituksesta olisi vapautettava korut, jotka saatetaan markkinoille ensimmäistä kertaa viimeistään 12 kuukauden kuluessa rajoituksen voimaantulosta, sekä maahan tuodut antiikkikorut.
(10)
Komission olisi tarkasteltava uudelleen kristallia, lasimaisia emaleita sekä jalo- ja puolijalokiviä koskevaa poikkeusta uuden tieteellisen tiedon perusteella, mukaan luettuna lyijyn migraatio kyseisistä poikkeuksellisesti sallituista käyttötavoista, käyttökelpoisten vaihtoehtojen saatavuus sekä migraatiotestimenetelmien kehitys.
(11)
Tässä asetuksessa säädetyt toimenpiteet ovat asetuksen (EY) N:o 1907/2006 133 artiklalla perustetun komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Muutetaan asetuksen (EY) N:o 1907/2006 liite XVII tämän asetuksen liitteen mukaisesti.
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 18 päivänä syyskuuta 2012.

Labels: 3
0
1